b'\n_START_ARTICLE_\nVihtori Nuottim\xc3\xa4ki\n_START_PARAGRAPH_\nVihtori Nuottim\xc3\xa4ki (18. maaliskuuta 1898 Kortesj\xc3\xa4rvi \xe2\x80\x93 30. syyskuuta 1980) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli Saksassa sotilaskoulutuksensa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. H\xc3\xa4n loi sotilasuransa l\xc3\xa4hinn\xc3\xa4 pioneerijoukoissa, joissa h\xc3\xa4n osallistui talvi- ja jatkosotaan muun muassa komppanianp\xc3\xa4\xc3\xa4llikk\xc3\xb6n\xc3\xa4 sek\xc3\xa4 pataljoonan- ja pioneerikomentajana.\n_START_SECTION_\nPerhe ja koulutus\n_START_PARAGRAPH_\nNuottim\xc3\xa4en vanhemmat olivat maanviljelij\xc3\xa4 Erkki Nuottim\xc3\xa4ki ja Mari Saarij\xc3\xa4rvi. H\xc3\xa4net vihittiin avioliittoon vuonna 1924 Ida Wilhelmiina Karvalan kanssa. H\xc3\xa4n k\xc3\xa4vi kansakoulun ja suoritti yksityisesti viidennen luokan Viipurin reaalikoulussa vuonna 1925. H\xc3\xa4n suoritti Pioneerikurssin Haminassa vuonna 1919 ja  suojeluskuntaupseerikurssin Suojeluskuntain p\xc3\xa4\xc3\xa4llyst\xc3\xb6koulussa vuonna 1922 sek\xc3\xa4 taktiikan soveltamiskurssin vuosina 1925 ja 1927. Reserviupseerikoulun h\xc3\xa4n k\xc3\xa4vi vuonna 1928 ja luutnanttikurssin vuonna 1937.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nNuottim\xc3\xa4ki ty\xc3\xb6skenteli maanviljelij\xc3\xa4n\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 4. komppaniaan 23. joulukuuta 1915. H\xc3\xa4n osallistui taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. My\xc3\xb6hemmin h\xc3\xa4net l\xc3\xa4hetettiin Altonan ty\xc3\xb6osastoon 22. helmikuuta 1917 alkaen, ,josta h\xc3\xa4net laskettiin edelleen siviilit\xc3\xb6ihin Saksaan.\n_START_SECTION_\nSotilasura\n_START_PARAGRAPH_\nNuottim\xc3\xa4ki palasi takaisin Suomeen sis\xc3\xa4llissodan j\xc3\xa4lkeen 15. syyskuuta 1918 ja liittyi suojeluskuntaj\xc3\xa4rjest\xc3\xb6\xc3\xb6n 1. lokakuuta 1918 ja h\xc3\xa4net sijoitettiin paikallisp\xc3\xa4\xc3\xa4llik\xc3\xb6ksi Kortesj\xc3\xa4rven suojeluskuntaan, jossa h\xc3\xa4n palveli 1. huhtikuuta 1919 saakka. Suojeluskunnista erottuaan h\xc3\xa4n astui Suomen armeijan palvelukseen ja h\xc3\xa4net sijoitettiin kersantiksi ylennettyn\xc3\xa4 J\xc3\xa4\xc3\xa4k\xc3\xa4riprikaatin polkupy\xc3\xb6r\xc3\xa4komppaniaan. Armeijasta h\xc3\xa4n erosi 7.  joulukuuta 1920 ja liittyi takaisin suojeluskuntaj\xc3\xa4rjest\xc3\xb6\xc3\xb6n entiselle paikalleen Kortesj\xc3\xa4rven suojeluskunnan paikallisp\xc3\xa4\xc3\xa4llik\xc3\xb6ksi. H\xc3\xa4net nimitettiin 1. toukokuuta 1923 alkaen Etel\xc3\xa4-Pohjanmaan suojeluskuntapiirin II alueen p\xc3\xa4\xc3\xa4llik\xc3\xb6ksi, josta h\xc3\xa4n siirtyi samaiseen teht\xc3\xa4v\xc3\xa4\xc3\xa4n XI alueelle 1. maaliskuuta 1925 ja 1. kes\xc3\xa4kuuta 1928 alkaen IV alueelle.\n_START_SECTION_\nTalvi- ja jatkosota\n_START_PARAGRAPH_\nNuottim\xc3\xa4ki osallistui talvisotaan h\xc3\xa4n osallistui 31. Pioneerikomppanian p\xc3\xa4\xc3\xa4llikk\xc3\xb6n\xc3\xa4 ja osallistui taisteluihin Taipaleella. V\xc3\xa4lirauhan aikana h\xc3\xa4n jatkoi kyseisess\xc3\xa4 teht\xc3\xa4v\xc3\xa4ss\xc3\xa4 kunnes siirrettiin my\xc3\xb6hemmin aluksi komppanianp\xc3\xa4\xc3\xa4llik\xc3\xb6ksi Pioneeripataljoona 8:aan. My\xc3\xb6hemmin h\xc3\xa4n toimi kyseisen pataljoonan komentajana ja oli samalla pioneerikomentajana 8. Divisioonassa. V\xc3\xa4lirauhan aikana h\xc3\xa4n kerkesi viel\xc3\xa4 olla komppanianp\xc3\xa4\xc3\xa4llikk\xc3\xb6n\xc3\xa4 Pioneeripataljoona 5:ss\xc3\xa4 ja aluep\xc3\xa4\xc3\xa4llikk\xc3\xb6n\xc3\xa4 Etel\xc3\xa4-Pohjanmaan suojeluskuntapiirin VIII alueella. _NEWLINE_Jatkosodan puhjettua Nuottim\xc3\xa4ki komennettiin Pioneeripataljoona 1:n komentajaksi ja osallistui sen komentajana etenemiseen Osasto Laguksen mukana Syv\xc3\xa4rille ja \xc3\x84\xc3\xa4nislinnaan. Kyseisess\xc3\xa4 offensiivissa h\xc3\xa4n toimi my\xc3\xb6s Osasto Laguksen pioneerikomentajana. Vuonna 1942 h\xc3\xa4net siirrettiin Pioneeripataljoona 34:n komentajaksi ja osallistui taisteluihin Uhtualla. My\xc3\xb6hemmin h\xc3\xa4net siirrettiin rintaman takaisiin teht\xc3\xa4viin ja h\xc3\xa4net sijoitettiin aluksi koulutusupseeriksi Pioneerikoulutuskeskukseen, josta h\xc3\xa4net siirrettiin edelleen It\xc3\xa4-Suomenlahden Rannikkoprikaatin pioneerikomentajaksi.\n_START_SECTION_\nSotien j\xc3\xa4lkeinen aika\n_START_PARAGRAPH_\nNuottim\xc3\xa4ki jatkoi sotien j\xc3\xa4lkeen edelleen rannikkoprikaatin pioneerikomentajana, kunnes komennettiin my\xc3\xb6hemmin Keskusvarikko 3:n pioneerimateriaalin vastaanottajaksi, ja oli teht\xc3\xa4v\xc3\xa4ss\xc3\xa4 vuoteen 1945 saakka, jolloin h\xc3\xa4n siirtyi  Sein\xc3\xa4joen sotilaspiiriin, josta h\xc3\xa4n erosi samana vuonna vakinaisesta palveluksesta ja ty\xc3\xb6skenteli sen j\xc3\xa4lkeen siirtov\xc3\xa4en huollonjohtajana Kortesj\xc3\xa4rvell\xc3\xa4  vuoteen 1946 saakka. Vuosina 1946\xe2\x80\x931954 h\xc3\xa4n toimi Fr\xc3\xa4ntil\xc3\xa4n Saha ja Mylly Oy:n is\xc3\xa4nn\xc3\xb6itsij\xc3\xa4n\xc3\xa4.'